OBRAZLOŽENJE

1.KONTEKST PRIJEDLOGA

Razlozi i ciljevi prijedloga

Komisija se služi HFR-om u skladu sa sporazumom Euratoma i Nizozemske od 25. srpnja 1961. Sporazum je sklopljen na 99 godina. Kako bi se proveo, dvije su stranke 31. listopada 1962. ugovorile dugoročni zakup na 99 godina kojim se osigurava stvarno pravo („bail emphytéotique”).

HFR ima važnu ulogu u Europskoj uniji. Glavni je cilj dodatnog istraživačkog programa za HFR osigurati postojan i pouzdan neutronski tok u eksperimentalne svrhe. Istražuju se sljedeća područja: znanost o nuklearnim materijalima i gorivima u cilju povećanja sigurnosti nuklearnih reaktora (fisijskih i fuzijskih), upravljanje starenjem i životnim vijekom reaktora, napredni gorivni ciklusi te gospodarenje otpadom. HFR služi i kao mjesto za osposobljavanje studenata doktorskih i poslijedoktorskih studija koji istraživačke aktivnosti provode u okviru nacionalnih ili europskih programa.

Reaktor se upotrebljava i za komercijalnu proizvodnju radioizotopa kojima se pokriva više od 60 % od deset milijuna medicinskih dijagnoza koje se svake godine postave u Europi. Riječ je o glavnom dobavljaču europskih radiofarmaceutskih kompanija u tom području. Povrh toga, zbog toga što se nalazi u Europi, njegovi proizvodi brzo dolaze do europskih medicinskih centara. To je ključno za većinu kratkoživućih izotopa koji se danas primjenjuju.

Rad HFR-a Zajednice potpomognut je nizom dodatnih istraživačkih programa.

Vijeće je 13. studenoga 2012. donijelo četverogodišnji (2012. – 2015.) dodatni istraživački program (Odluka Vijeća 2012/709/Euratom – SL L 321/59, 20.11.2012.) o radu reaktora u prostoru Zajedničkog istraživačkog centra (JRC) u Pettenu, Nizozemska, koji treba provesti JRC za Europsku zajednicu za atomsku energiju. Doprinos za dodatni istraživački program od 2012. do 2015. dale su tri države članice koje u njemu sudjeluju: Nizozemska, Francuska i Belgija; ukupni proračun u četverogodišnjem razdoblju iznosi 31,4 milijuna EUR. Taj je iznos obuhvaćao pričuve za godišnje doprinose fondu za razgradnju reaktora. Dosadašnji je dodatni istraživački program istekao 31. prosinca 2015.

Ovaj prijedlog odluke Vijeća odnosi se na novi četverogodišnji program rada HFR-a (2016. – 2019.) koji se temelji na istraživačkim aktivnostima nizozemskog NRG-a (Nuclear Research and Consultancy Group) i francuske CEA-e (Commissariat à l'énergie atomique et aux énergies alternatives). Doprinos za dodatni istraživački program od 2016. do 2019. iznosit će 30,2 milijuna EUR tijekom četverogodišnjeg razdoblja bude li HFR nastavio redovito raditi i bude li redovito održavan. Taj će iznos obuhvaćati pričuve za godišnje doprinose fondu za razgradnju reaktora. Ako tijekom razdoblja 2016. – 2019. operater NRG službeno obavijesti nacionalna tijela za sigurnost o potpunom gašenju prije proglašenja stanja sigurne konzerviranosti, suspendirat će se plaćanja koja još treba izvršiti kao i Komisijini pozivi za sredstva.

•Dosljednost s postojećim odredbama politike u određenom području

Nije primjenjivo.

•Dosljednost u odnosu na druge politike Unije

Nije primjenjivo.

2.PRAVNA OSNOVA, SUPSIDIJARNOST I PROPORCIONALNOST

•Pravna osnova

Prijedlog se temelji na članku 7. Ugovora o Euratomu.

•Supsidijarnost (za neisključivu nadležnost)

Nije primjenjivo.

•Proporcionalnost